NEUVOSTON ASETUS (ETY) N:o 1623/91,
annettu 13 päivänä kesäkuuta 1991,
asetusten (ETY) N:o 1035/72, (ETY) N:o 2240/88 ja (ETY) N:o 1121/89 muuttamisesta tuoreiden hedelmien ja vihannesten interventiokynnysjärjestelmän osalta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 3920/90(2), ja erityisesti sen 16 b artiklan 3 kohdan,
ottaa huomioon komission ehdotuksen(3),
ottaa huomioon Euroopan parlamentin lausunnon(4),
ottaa huomioon talous- ja sosiaalikomitean lausunnon(5),
sekä katsoo, että
asetuksen (ETY) N:o 1035/72 16 artiklan 3 a kohdassa ja 16 a artiklassa sekä saman asetuksen 16 b artiklan mukaisesti otetaan käyttöön interventiokynnykset tomaattien, satsumoiden, klementiinien, mandariinien ja nektariinien sekä persikoiden, sitruunoiden, appelsiinien, omenien ja kukkakaalien osalta,
asetuksessa (ETY) N:o 1122/89(6) ja asetuksessa (ETY) N:o 1197/90(7) vahvistetaan erityistoimenpiteitä kyseisten interventiokynnysten soveltamiseksi markkinointivuosina 1989/1990 ja 1990/1991 toisaalta Espanjan liittymisen 1 päivänä tammikuuta 1990 alkavan toisen vaiheen sekä toisaalta Portugalin liittymisen 1 päivänä tammikuuta 1991 alkavan toisen vaiheen huomioon ottamiseksi, ja
Portugalin liittymisen toisen vaiheen alusta eli 1 päivästä tammikuuta 1991 alkaen kyseistä interventiokynnysjärjestelmää sovelletaan kaikkialla yhteisössä; tähän uuteen tilanteeseen sopeutumiseksi olisi mukautettava toisaalta asetuksen (ETY) N:o 1035/72 16 artiklan 3 a kohdassa tomaateille vahvistettu interventiokynnys ja kynnyksen ylittävä erä, sekä toisaalta saman asetuksen 16 a artiklassa, hedelmä- ja vihannesalan yhteisestä markkinajärjestelystä annetun asetuksen (ETY) N:o 1035/72 16 b artiklan soveltamissäännöistä persikoiden, sitruunoiden ja appelsiinien osalta 19 päivänä heinäkuuta 1988 annetun neuvoston asetuksen (ETY) N:o 2240/88(8), sellaisena kuin se on muutettuna asetuksella (ETY) N:o 1521/89(9), 2 artiklassa, sekä omenien ja kukkakaalien interventiokynnyksen käyttöön ottamisesta 27 päivänä huhtikuuta 1989 annetun neuvoston asetuksen (ETY) N:o 1121/89(10) 1 ja 2 artiklassa muille tuotteille vahvistetut kynnyksen ylittävät erät; tomaattien interventiokynnyksenä olisi käytettävä kukkakaalien, persikoiden, nektariinien, sitruunoiden, tomaattien ja omenien interventiokynnyksen tason vahvistamisesta markkinointivuodeksi 1990/1991 23 päivänä toukokuuta 1990 annetussa komission asetuksessa (ETY) N:o 1388/90(11) vahvistettua tasoa, sekä kynnyksen ylittävien erien osalta asetuksessa (ETY) N:o 1197/90 vahvistettuja tasoja,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1035/72 seuraavasti.
1 Korvataan 16 artiklan 3 a kohdan ensimmäinen alakohta seuraavasti:
"3 a. Jos tiettynä markkinointivuotena 15 ja 19 a artiklan mukaisten interventiotoimenpiteiden kohteena olleiden tomaattien määrät ylittävät 599 300 tonnia, kyseiselle tuotteelle seuraavaksi markkinointivuodeksi 2 ja 3 kohdan mukaisin perustein vahvistettuja perushintoja ja ostohintoja alennetaan yhdellä prosentilla jokaiselta kyseisen määrän ylittävältä 30 800 tonnin erältä. Tämän säännöksen soveltaminen ei saa kuitenkaan johtaa kyseisten hintojen alentamiseen 20 prosenttia enempää."
2 Korvataan 16 a artiklan 1 kohdan ensimmäinen alakohta seuraavasti:
"1 Jos toteutetaan 15, 15 b, 19 ja 19 a artiklan mukaisia interventiotoimenpiteitä tiettynä markkinointivuotena satsumoille, klementiineille, mandariineille ja nektariineille 2 kohdassa määritellyt kynnykset ylittävien määrien osalta, seuraavaksi markkinointivuodeksi 16 artiklan 2 ja 3 kohdassa esitettyjen perusteiden mukaisesti vahvistettuja perushintoja ja ostohintoja alennetaan yhdellä prosentilla jokaiselta:
- 3 100 tonnin satsumaerältä,
- 8 100 tonnin klementiinierältä,
- 3 000 tonnin mandariinierältä,
- 3 000 nektariinierältä,
joka ylittää 2 kohdassa tarkoitetun määrän."
2 artikla
Korvataan asetuksen (ETY) N:o 2240/88 2 artiklan 1 kohta seuraavasti:
"1 Jos persikoita, sitruunoja ja appelsiineja koskevat interventiomäärät ovat yhden markkinointivuoden aikana suurempia kuin 1 artiklan mukaisesti määritellyt kynnykset, näille tuotteille seuraavaksi markkinointivuodeksi vahvistettua perushintaa ja ostohintaa alennetaan yhdellä prosentilla jokaiselta kynnyksen ylittävältä:
- 23 000 tonnin persikkaerältä,
- 11 200 tonnin sitruunaerältä,
- 37 700 tonnin appelsiinierältä."
3 artikla
Muutetaan asetus (ETY) N:o 1121/89 seuraavasti.
1 Korvataan 1 artiklan 3 kohta seuraavasti:
"3 Edellä 2 kohdassa tarkoitettu ylittyminen johtaa seuraavan markkinointivuoden aikana perus- ja ostohinnan alenemiseen yhdellä prosentilla 79 600 tonnin ylitystä kohden."
2 Korvataan 2 artiklan 3 kohta seuraavasti:
"3 Edellä 2 kohdassa tarkoitettu ylittyminen johtaa seuraavan markkinointivuoden aikana perus- ja ostohinnan alenemiseen yhdellä prosentilla 18 700 tonnin ylitystä kohden."
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 13 päivänä kesäkuuta 1991.